
ABSTRACT
Problema sterilizării animalelor de companie este parte a domeniului mai larg referitor la protecţia şi bunăstarea acestora care are la bază legislaţia europeană în domeniu (Declaraţia universală a drepturilor animalelor, Convenţia europeană privind protecţia animalelor de companie, propunerea de rezoluţie a Parlamentului European referitoare la strategia UE pentru protecţia şi bunăstarea animalelor 2012 – 2015). Ideea fundamentală este aceea de înţelegere a conceptelor de proprietate responsabilă a animalelor de companie, control al reproducerii, alături de acela al limitării numărului unor tipuri de animale considerate periculoase (câinii de atac sau de apărare).

La nivel naţional, majoritatea statelor nu reglementează în mod explicit această problematică, integrând-o tacit în domeniul protecţiei generale a animalelor de companie.  Există însă o serie de state care abordează legislativ problematica (Bulgaria, Franţa, Luxemburg). În Bulgaria se prevede expres obligativitatea sterilizării animalelor de companie, cu excepţia celor păstrate pentru reproducere; proprietarii acestora sunt înregistraţi ca atare şi plătesc taxe. În Franţa, ca şi în Luxemburg, legea prevede sterilizarea obligatorie a anumitor rase de câini, considerate periculoase.
În alte state se desfăşoară programe naţionale de sterilizare a unor categorii de animale de companie sau pierdute (în Belgia se derulează un program de sterilizare a pisicilor; în Portugalia, municipalităţile recomandă proprietarilor de animale reducerea reproducerii neplanificate a câinilor şi pisicilor, prin utilizarea sterilizării).
 

 

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

STERILIZAREA ANIMALELOR DE COMPANIE ÎN UNELE STATE MEMBRE UE
BELGIA

Cadrul legal

Lege privind protecţia şi bunăstarea animalelor din 14 august 1986 cu modificările şi completările ulterioare

Decretul regal din 17 mai 2001 privind intervenţiile autorizate pe animale pentru limitarea reproducerii

Legea privind protecţia şi bunăstarea animalelor nu prevede obligativitatea proprietarilor de animale de a-şi steriliza animalul de companie.

Decretul regal din 17 mai 2001 prevede ca fiind necesară anestezia în cazul castrării sau sterilizării câinlor şi pisicilor prin metode chirurgicale.

La nivel naţional, în perioada 2011- 2016, se derulează un program de sterilizare a pisicilor. Ca urmare a numărului mare de pisici (1 milion de pisici la un milion de locuitori), autorităţile locale şi centrale au decis să declanşeze o campanie globală de sterilizare a populaţiei feline naţionale. Potrivit planului naţional elaborat de Guvern, operaţiunile de sterilizare vizează atât pisicile fără stăpân, cât şi cele din crescătoriile de feline şi magazinele de animale.

Ultima etapă a programului vizează şi sterilizarea pisicilor cu stăpân, pentru monitorizarea cărora va fi creat şi un "registru de stare civilă" la nivel naţional.

BULGARIA

Cadrul legal
Legea din 24 ianuarie 2008 privind protecţia animalelor

Legea privind practicile veterinare

Legea reglementează protecţia vieţii şi a sănătăţii animalelor, protecţia împotriva tratamentului inuman sau crud aplicat acestora, precum şi asigurarea îngrijirii adecvate şi a condiţiilor de viaţă adaptate specificului lor fiziologic şi comportamental.

Conform acestei legi, sterilizarea sau castrarea sunt necesare pentru a preveni suprapopularea cu animale abandonate.
Potrivit articolului 36, proprietarii de animale au obligaţia de a asigura sterilizarea animalelor de companie, cu următoarea excepţie, în ceea ce priveşte reproducerea: deţinătorii de animale au posibilitatea de a întreţine (păstra) animalele nou-născute sau de a asigura distribuirea lor spre noi proprietari.

Proprietarii câinilor sterilizaţi nu vor achita taxa prevăzută la art.35 alin.5 din Legea privind protecţia animalelor şi anume: orice proprietar de câini, 
care deţine şi creşte câini în scopul reproducerii, are obligaţia de a se înregistra în Registrul Exploataţiilor Animaliere  şi trebuie să plătească anual o taxă municipalităţii, în conformitate cu Legea taxelor şi impozitelor locale.
FINLANDA

Cadrul legal
Actului privind bunăstarea animalelor nr. 247/1996
 

Nu există programe naţionale pentru sterilizarea animalelor de companie.

Nu există prevederi legale privin obligativitatea proprietarilor de animale de a-şi steriliza animalele de companie.
Legea privind bunăstarea animalelor cuprinde principiile generale privind protecţia animalelor, procedurile efectuate pe animale, precum şi responsabilitatea autorităţilor locale cu privire la animalele de companie care sunt rătăcite pe teritoriul municipalităţii.

Secţiunea 3 – Principii generale
Animalele trebuie să fie bine tratate. Durerea şi suferinţa provocate asupra animalului sunt interzise. În plus, trebuie să fie promovată menţinerea stării de sănătate în rândul animalelor. De asemenea, nevoile fiziologice şi comportamentale ale animalelor trebuie luate în considerare.
Secţiunea 7 – Proceduri efectuate pe animale
(1) Intervenţia chirurgicală sau orice altă procedură similară, care determină durere pot fi efectuate pe animal numai în cazul în care este necesar, ca urmare a îmbolnăvirii acestuia, sau din alte motive similare.
(2) Procedura poate fi efectuată doar de medicul veterinar.
Secţiunea 15: Animale capturate
(1) Autorităţile locale au responsabilitatea de a se ocupa cu îngrijirea şi protecţia temporară a câinilor şi pisicilor, precum şi a animalelor similare de talie mică şi a animalelor de companie care sunt rătăcite şi capturate pe teritoriul municipalităţii.
(2) Un animal care este capturat, trebuie să fie păstrat pentru o perioadă de cel puţin 15 zile, după care autorităţile locale au dreptul de a vinde, de a da spre adopţie sau de a eutanasia animalul respectiv.

(3) Municipalitatea are dreptul de a solicita de la proprietarul sau deţinătorul animalului, rambursarea  costurilor privind confiscarea, îngrijirea sau chiar uciderea animalului.
FRANŢA
Cadrul legal
Legea din 6 ianuarie 1999 privind animalele periculoase şi protecţia animalelor

Codul rural şi al pescuitului maritim

Nu există programe de sterilizare a animalelor de companie, cu sau fără deţinător. 

Legea prevede pentru anumite categorii de câini, considerate ca fiind periculoase, sterilizarea obligatorie.
Categoriile de câini, considerate a fi periculoase  sunt clasificate astfel:

- prima categorie: câinii de atac;

- a doua categorie: câinii de pază şi apărare.

Proprietarii de animale au obligaţia de a depune la primăria locului de domiciliu sau când acesta diferă de cel al proprietarului, la locul de reşedinţă al câinelui, o declaraţie căreia i se ataşează următoarele documente: de identificare, de vaccinare antirabică obligatorie; pentru câinii masculi şi femele din prima categorie, certificatul sanitar-veterinar de sterilizarea animalului; asigurarea de responsabilitate civilă, potrivit dispoziţiilor legale, a  proprietarului câinelui sau a deţinătorului acestuia, pentru daune cauzate terţilor de către animal.

Deţinerea unui câine din prima categorie, fără a se proceda la sterilizarea acestuia, conduce la sancţiuni care presupun interzicerea următoarelor acţiuni: achiziţionarea, cesionarea cu titlu gratuit sau oneros, introducerea pe teritoriul metropolitan, în departamentele de peste mări şi în colectivitatea teritorială Saint-Pierre-et-Miquelon a câinilor din prima categorie. 

 Sterilizarea câinilor din prima categorie este obligatorie. Acest lucru conduce la eliberarea unui certificat medico-veterinar. 
Potrivit legii, sunt pedepsite cu 6 luni de închisoare şi amendă, acele persoanele care au achiziţionat, au cesionat cu titlu gratuit sau oneros sau au introdus pe teritoriul metropolitan, în departamentele de peste mări şi în colectivitatea teritorială Saint-Pierre-et-Miquelon câini din prima categorie.
Pedepsele complementare următoare pot fi pronunţate împotriva persoanelor fizice, după cum urmează: confiscarea câinilor în cauză, potrivit prevederilor Codului penal; interdicţia, pentru o perioadă de 3 ani sau mai mult, de a exercita o activitate profesională sau socială, ale cărei facilităţi au fost utilizate pentru a pregăti cu bună-ştiinţă comiterea  infracţiunii.

Potrivit prevederilor legale, dacă un animal este susceptibil de a prezenta pericol pentru oameni sau pentru animalele domestice (de companie), primarul, din proprie iniţiativă sau la solicitarea oricărei persoane interesate, poate cere proprietarului sau deţinătorului animalului respectiv să ia măsuri pentru prevenirea pericolului.

 În cazul neîndeplinirii de către proprietar sau de către deţinătorul animalului, a recomandărilor şi măsurilor prescrise, primarul poate prin hotărâre să dispună plasarea animalului într-un adăpost păzit pentru animale.
Dacă în termen de 8 zile lucrătoare de la luarea acestei decizii, proprietarul sau deţinătorul animalului nu prezintă toate garanţiile cu privire la aplicarea măsurilor prescrise, primarul autorizează gestionarul adăpostului de animale, după avizul medicului veterinar desemnat de Direcţia serviciilor veterinare, să procedeze la eutanasierea animalului.

Proprietarul sau deţinătorul animalui este invitat să-şi prezinte observaţiile înainte de punerea a aplicare a acestor măsuri. În caz de urgenţă (pericol grav, iminent), această formalitate nu este necesară şi competenţele primarului pot fi exercitate de prefect.

Pentru coloniile de pisici "libere", potrivit articolului 211-27 din Codul rural şi al pescuitului maritim, primarul poate, prin ordin, din proprie iniţiativă sau la solicitarea unei asociaţii de protecţia animalelor, să procedeze la capturarea pisicilor neidentificate, fără proprietar sau fără deţinător, care trăiesc în grup în locurile publice ale comunei (oraşului). Capturarea este realizată pentru  sterilizarea şi identificarea acestor animale. Identificarea trebuie realizată în numele comunei (oraşului) sau al asociaţiei de protecţia animalelor.
ITALIA

Cadrul legal

 Legea nr. 281 din 14 august 1991 privind prevenirea abandonului animalelor de companie

Ordonanţa naţională privind protecţia cîinilor fără stăpân din 16 iulie 2009

Legi regionale

Cadrul legal defineşte nivelul esenţial de protecţie şi bunăstare a animalelor. 

Normele naţionale şi regionale prevăd instituirea unui Registru de evidenţă a câinilor (cu microcip de identificare), a unui adăpost (refugiu) pentru câinii fără stăpân, precum şi educaţia socială în domeniul coabitării cu animalele de companie.

În ceea ce priveşte sterilizarea animalelor, Legea nr. 281 din 14 august 1991 prevede obligaţii pentru pisicile care trăiesc libere (articolul 5), şi anume: "pisicile care trăiesc in libertate sunt sterilizate de către autoritatea sanitară responsabilă din zona respectivă şi sunt repuse în grupul lor."
Pentru câini, nu sunt prevăzute decât măsuri în planurile de acţiune regionale, pentru realizarea cărora  Legea finanţelor  a stabilit că la nivelul comunelor, individual sau în asociere, pot fi cheltuite cel puţin 60% din resursele alocate pentru combaterea – prin intermediul sterilizării – a fenomenului  câinilor şi pisicilor pierdute.

Pe baza datelor rezultate din Registrul de evidenţă a câinilor şi din recensământul "coloniilor de pisici" prezente pe teritoriu, planurile regionale definesc criteriile pentru studiul fenomenului de abandon al câinilor şi pisicilor şi de formare a "coloniilor metropolitane de pisici libere".
Pe baza planurilor regionale sunt determinate resursele pentru realizarea intervenţiilor şi criteriile pentru evaluarea eficacităţii lor şi sunt definite modalităţile de participare a asociaţiilor de voluntari, şcolilor, organismelor locale şi private la aceste intervenţii.
Intervenţiile prevăzute în planurile regionale pot fi realizate prin convenţii specifice între ASL (Compania Sanitară Locală), regiuni,  provincii, comune şi asociaţiile de voluntari. În planurile regionale sunt prevăzute intervenţiile educative în ceea ce priveşte proprietarii de animale, pentru controlul naşterilor animalelor, prin intermediul sterilizării şi menţinerea stării de sănătate a animalelor lor. ASL (Compania Sanitară Locală) are competenţe în domeniul intervenţiilor,  care garantează controlul naşterilor animalelor, efectuate prin intermediul sterilizării animalelor.

În unele cazuri, pentru a încuraja controlul naşterilor, autorităţile locale asigură proprietarilor de animale de companie cu venituri mici, o contribuţie pentru sterilizarea animalelor.

În plus, ASL (Compania Sanitară Locală) de comun acord cu comunele gestionează Registrul de evidenţă a câinilor, organizează activitatea de capturare a câinilor vagabonzi, precum şi a pisicilor care trăiesc libere, cu scopul de a fi sterilizate, efectuează recensământul în zonele în care există "colonii de feline", încheie acorduri de colaborare cu personele private, cu asociaţiile de protecţia animalelor, pentru gestionarea "coloniilor de feline" şi suprimarea, exclusiv prin eutanasiere a câinilor capturaţi şi a pisicilor (suprimarea se face cu personal medical veterinar, în unităţi spitaliceşti destinate exclusiv acestor intervenţii, prin metode de eutanasiere care nu produc suferinţă animalului).

Provinciilor le este rezervată activitatea de organizare şi derulare a cursurilor de calificare pentru operatorii voluntari ai asociaţiilor de protecţia animalelor, pe baza indicaţiilor conţinute în planurile regionale.
Cheltuielile derivate din realizarea intervenţiilor prevăzute de lege sunt efectuate fie din resurse de la bugetul de stat, fie din resurse regionale.

LUXEMBURG

Cadrul legal
Legea din 9 mai 2008 privind câinii

Nu există programe de sterilizare a animalelor de companie, cu sau fără deţinător. 

Legea prevede pentru anumite categorii de câini, considerate ca fiind periculoase, sterilizarea obligatorie.

Potrivit dispoziţiilor legale, toţi câinii trebuie să facă obiectul înregistrării electronice, în termen de 4 luni de la naştere.

Datele privind câinii identificaţi electronic vor fi înregistrate într-o bancă de date informatizată. Procesul de identificare electronică este stabilit prin regulament al Marelui Ducat.

Susceptibili de a fi periculoşi sunt, potrivit dispoziţiilor legale, următoarele rase de câini: câinii de rasa Staffordshire bull terrier; câinii din rasa Mastiff; câinii din rasa American Staffordshire terrier; câinii din rasa Tosa; câinii asimilaţi datorită caracteristicilor lor morfologice cu câinii din rasa American Staffordshire terrier, fără a fi înregistraţi în Registrul genealogic, deţinut de autoritatea competentă - Administraţia serviciilor veterinare. Aceşti câini sunt numiţi de obicei " pit-bulls"; câinii asimilaţi datorită caracteristicilor lor morfologice cu câinii din rasa Mastiff fără a fi înregistraţi în Registrul genealogic, deţinut de autoritatea competentă - Administraţia serviciilor veterinare. Aceşti câini sunt numiţi de obicei " boer-bull"; câinii asimilaţi datorită caracteristicilor lor morfologice cu câinii din rasa Tosa fără a fi înregistraţi în Registrul genealogic, deţinut de autoritatea competentă – Administraţia serviciilor veterinare.
Toate rasele de câini menţionate, trebuie să fie declarate de deţinătorul lor, persoană fizică sau persoană juridică, la administraţia comunală (municipală) a comunei (oraşului) de reşedinţă al deţinătorului animalului, în 2 etape: prima declaraţie trebuie dată de deţinător, cu confirmare de primire, în termen de 4 luni de la naşterea animalului; a doua declaraţie, tot cu confirmare de primire, este depusă de deţinător, în temen de 18 luni de la naşterea animalului. În acest scop, proprietarul câinelui va depune următoarele documente: certificat veterinar care să ateste data sterilizării (castrării) pentru rasele de câini prevăzute; certificat care să ateste promovarea de către deţinătorul animalului a cursurilor de formare şi specializare în dresaj.
Pentru câinii găsiţi/pierduţi, care prezintă un pericol deosebit pentru oameni,  Administraţia serviciilor veterinare are competenţa de a proceda la sterilizarea acestora, iar după autorizarea prealabilă a Procurorului General, se procedează la eutanasierea lor.
POLONIA

Nu există reglementări legale privind obligativitatea proprietarilor de animale de companie de a-şi steriliza animalele.
Nu există programe la nivel naţional pentru sterilizarea/castrarea animalelor de companie.
Programele de sterilizarea/castrarea animalelor de companie - câini, pisici – sunt derulate de unele companii, asociaţii şi fundaţii care se ocupă cu bunăstarea animalelor.
Motivele aplicării acestor programe sunt:

· nicio responsabilitatea a proprietarilor de câini şi pisici pentru problema sterilizării/castrării;

· numărul mare de câini şi pisici rătăciţi/rătăcite;
· adăposturi pentru animale foarte aglomerate.

La nivelul întregii ţări, Asociaţia "Arka", care îşi desfăşoară activitatea în domeniul protecţiei animalelor, organizează în fiecare an, campanii de sterilizare/castrare a câinilor şi pisicilor. Pe perioada desfăşurării campaniei, medicii veterinari au oferit gratuitate pentru aceste intervenţii chirurgicale (gratuitate pentru o zi, gratuitate pentru o săptămână, gratuitate pentru două săptămâni, gratuitate pentru o lună).
De asemenea, editorul publicaţiei despre animale ,“Cztery Łapy” şi importatorul de medicamente “Polypharm SA” desfăşoară programe pentru reglementarea procesului de reproducere la câini şi pisici în oraşul Kielce.

În Varşovia, "Fundaţia pentru animale – ARGOS" încearcă să rezolve problema castrării pisicilor oferind intervenţii chirurgicale gratuit.

Unele autorităţi locale efectuează cheltuieli anuale pentru intervenţii chirurgicale de sterilizare/castrare a pisicilor şi câinilor vagabonzi.
PORTUGALIA
Cadrul legal

Legea 92/95 din 12 septembrie privind protecţia animalelor

Nu există programe la nivel naţional de sterilizare a câinilor şi pisicilor, cu sau fără deţinător.

Legea 92/95 din 12 septembrie privind protecţia animalelor este principalul act din legislaţia naţională care reglementează protecţia şi bunăstarea animalelor.

Legea prevede competenţe ale autorităţilor locale în ceea ce priveşte planificarea reproducerii animalelor domestice care au proprietar, cât şi cu privire la animalele fără stăpân.
Potrivit legii, în ceea ce priveşte planificarea reproducerii, municipalităţile ar trebui să recomande proprietarilor de animale să reducă reproducerea neplanificată a câinilor şi pisicilor, prin promovarea sterilizării lor ori de câte ori este necesar şi să încurajeze cetăţenii care găsesc câini vagabonzi şi pisici să le raporteze serviciilor specializate municipale.

ACTE INTERNAŢIONALE ŞI EUROPENE CARE REGLEMENTEAZĂ DREPTURILE  ANIMALELOR DE COMPANIE

Declaraţia universală a drepturilor animalelor
 –15 octombrie 1978

Articolul 5
1.Orice animal dependent de om are dreptul la îngrijire

2. În niciun caz el nu trebuie abandonat sau sacrificat în mod nejustificat 

3. Toate formele de creştere şi utilizare a animalului trebuie să respecte fiziologia şi comportamentul proprii speciei respective

4. Expozitiile, spectocolele, filmele care folosesc animale trebuie sa le respecte demnitatea şi să nu comporte violenţă.

Articolul 6 

1.Experimentele pe animale care implică suferinţă fizică sau psihică violează drepturile animalelor

2.Metodele alternative trebuie dezvoltate şi implementate sistematic. 

Articolul 7
Sacrificarea oricărui animal care nu este absolut necesară, precum şi orice decizie care duce la un asemenea act constituie o crimă.

Convenţia europeană privind protecţia animalelor de companie
 

(Deschisă spre semnare la 13 noiembrie 1987. România a ratificat Convenţia prin Legea nr. 60 din 24 martie 2004, publicată în „Monitorul Oficial al României“, Partea I, nr. 400 din 5 mai 2004).

ARTICOLUL 1

Definiţii

(1) În termenii prezentei convenţii înţelegem prin animal de companie orice animal deţinut sau destinat a fi deţinut de către om, în special pe lângă casă, pentru agrement sau companie.

 (3) Înţelegem prin creşterea şi îngrijirea animalelor de companie cu titlu comercial creşterea şi îngrijirea practicate în special în scop comercial şi în număr mare.

 (6) Înţelegem prin autoritate competentă autoritatea desemnată de către statul membru al Consiliului Europei.

ARTICOLUL 3

Principii de bază pentru bunăstarea animalelor

(1) Nimeni nu trebuie să cauzeze inutil durere, suferinţe fizice sau psihice unui animal de companie.

(2) Nimeni nu trebuie să abandoneze un animal de companie.

ARTICOLUL 4

Deţinerea

(1) Orice persoană care deţine un animal de companie sau care are grijă de un animal de companie trebuie să fie responsabil de sănătatea şi bunăstarea acestuia.

(2) Orice persoană care deţine un animal de companie sau care se ocupă de acesta trebuie să-i asigure toate condiţiile, îngrijirile şi atenţia, ţinând cont de nevoile etologice, în funcţie de specie şi rasă.
ARTICOLUL 10

Intervenţii chirurgicale 

(1) Intervenţiile chirurgicale destinate modificării aspectului unui animal de companie sau altor scopuri necurative trebuie să fie interzise.
(2) Excepţii de la aceste interdicţii nu pot fi autorizate decât: a) dacă medicul veterinar consideră o intervenţie curativă necesară fie din motivede medicină veterinară, fie în interesul unui animal deosebit; b) pentru a împiedica reproducţia. (3) a) Intervenţiile în cursul cărora animalul va suferi sau riscă să sufere dureri considerabile nu trebuie să fie efectuate decât sub anestezie şi de către un medic veterinar sau sub controlul său. b) Intervenţiile care nu necesită anestezie pot fi efectuate de către o persoană competentă, în conformitate cu legislaţia naţională.

Propunere de rezoluţie a Parlamentului European referitoare la strategia UE pentru protecţia şi bunăstarea animalelor 2012 - 2015

- solicită statelor membre să adopte strategii cuprinzătoare de gestionare a populației canine, care să includă măsuri precum controlul câinilor și legi anti-cruzime, sprijin pentru procedurile veterinare, inclusiv vaccinarea antirabică și sterilizarea, ca măsuri necesare pentru limitarea numărului câinilor nedoriți și promovarea unei proprietății responsabile a animalelor de companie, astfel cum a fost solicitat în Declarația scrisă nr. 0026/2011 adoptată de către Parlamentul European;

- solicită statelor membre să adopte strategii cuprinzătoare de gestionare a populației canine, care să includă măsuri precum legi anti-cruzime și de control al populației canine, promovarea procedurilor veterinare, inclusiv vaccinarea antirabică și sterilizarea, indispensabile pentru limitarea numărului câinilor nedoriți și promovarea unei proprietății responsabile a animalelor de companie, astfel cum a fost solicitat în Declarația scrisă nr. 0026/2011 adoptată de către Parlamentul European.

�� HYPERLINK "http://www.ejustice.just.fgov.be/cgi_loi/change_lg.pl?language=fr&la=F&table_name=loi&cn=1986081434" ��http://www.ejustice.just.fgov.be/cgi_loi/change_lg.pl?language=fr&la=F&table_name=loi&cn=1986081434�

